צבי הקר

צבי הקר (בגרמנית: Zvi Hecker; 31 במאי 1931 – 24 בספטמבר 2023) היה אדריכל ישראלי.

ביוגרפיה 
נולד ב-1931 בקרקוב שבפולין. הקר עזב את פולין עם פרוץ מלחמת העולם השנייה והיגר לקזבלנקה ולאחר מכן ב-1950 עלה לישראל. למד אדריכלות בטכניון שבחיפה וסיים את לימודיו ב-1955. בין 1955 ל-1957 למד ציור במכון אבני וב-1959, לאחר שירותו הצבאי, הקים משרד ופעל בשיתוף עם אלדר שרון (עד 1964) ואלפרד נוימן (עד 1966). עבודותיהם המשותפות כוללות את מועדון הים התיכון באכזיב (1960–1961), כפר הנופש במכמורת (1961), מלון בונגלוס בשארם א-שייח' (1972–1976), בניין העירייה של בת ים (1969-1963), בנין הפקולטה להנדסת מכונות ע"ש דנציגר בטכניון (1965) ובית הספר לקצינים בה"ד 1 (1963–1967).

בסוף 1966, לאחר שלטענתו הטכניון שינה מתוכניתו לבניין דנציגר, הוא ניסה לצבוע את קירות הבניין ומאוחר יותר אף לחבל בו. תביעה שהגיש ביחד עם אלפרד נוימן בדרישה להורות לטכניון להסיר את השינויים שנעשו בבניין בגלל הפגיעה בשם הטוב של המתכננים נדחתה על ידי בית המשפט.

עבודותיהם הושפעו ממגמות דומות בעולם האדריכלות (דוגמת זרם המטבוליזם היפני) ושאלו מטפורות צורניות מהטבע לשימוש בתכנון מבנים ארכיטקטוניים מורפולוגיים. התנאים הפיזיים והכלכליים ששררו בארץ באותה התקופה איפשרו להם בתקופה קצרה יחסית להביא לידי ביצוע מספר עבודות לא קטן ולהפוך את ישראל למוקד התעניינות עולמי לזמן קצר.

ביוני 1967 חתם ביחד עם אישים אחרים כמו נתן ילין-מור, אייבי נתן, עמוס קינן והדה בושס על קריאה להקפדה על יחס הוגן כלפי תושבי השטחים שנכבשו במלחמת ששת הימים, כדי לא לתת נשק בידי התעמולה האנטי-ישראלית.

במשך שנים התגורר הקר ברמת גן. ב-1990 עבר להתגורר ולפעול בברלין. הוא לימד בגרמניה ותכנן בייחוד פרויקטים הקשורים לקהילה היהודית. מבין הפרויקטים המאוחרים שלו, ניתן לציין את שכונת המגורים רמות פולין שבירושלים (1971–1973), בית הספר היהודי בדויסבורג, גרמניה (1996–1999) ואת מוזיאון הפלמ"ח (1995) בתל אביב.

נפטר ב24 בספטמבר 2023 בברלין, גרמניה.

גלריית תמונות

קישורים חיצוניים 

 הטכניוניסטים בעקבות האדריכל ששבר את המסגרת - הפודקאסט של בוגרי הטכניון יוצא בעקבות סיפורו המוזר של בניין דנציגר
 
 
 
 צבי הקר בביאנלה לארכיטקטורה בוונציה 2006
 מיכאל יעקובסון, לגור בבית דובינר: בפנטהאוז של בת האדריכל, צבי הקר, שחזרה לגור כאן, 10 בנובמבר 2015, באתר xnet
 מיכאל יעקובסון, סקירה מצולמת של בניין הפקולטה למכונאות בטכניון, באתר 'חלון אחורי', 21 בנובמבר 2015
 מיכאל יעקובסון, ממבצר הר הצופים להזיה של רמות פולין: 50 שנות אדריכלות בירושלים רבתי, 5.6.2017, xnet
 מיכאל יעקובסון: יצירת הביכורים שלי: צבי הקר חוזר לעבודתו הראשונה, 9 ביוני 2019, xnet
 מיכאל יעקובסון: חומש ומחומש: החרדים מאלתרים על הדירות המוזרות של רמות פולין, 21 במאי 2020, xnet
 מיכאל יעקובסון: סיבוב בקונכייה האקוסטית בגן התקווה שתכנן צבי הקר, באתר 'חלון אחורי', 1 באוגוסט 2020

הערות שוליים

אדריכלים ישראלים
אדריכלים יהודים גרמנים
זוכי פרס רכטר
בוגרי הטכניון - מכון טכנולוגי לישראל: אדריכלות
ישראלים שהיגרו לגרמניה
ישראלים ילידי פולין
ישראלים שנולדו ב-1931
ישראלים שנפטרו ב-2023